GiliGold/VAD_KnessetCorpus huggingface dataset:
חגי פורגס: אנחנו, בהנחיית השר שמקדם את הנושא הזה בכל הכוח מפרסמים מכרז לסיוע בפיקוח, מיקור חוץ שייתן לנו כול מיני בקרים וכלים להגדיל את היכולות שלנו בנושא הה.
חגי פורגס: אנחנו במאמצים מאוד מאוד גדולים בשלבים של פרסום מכרז, ואני מקווה שיתווסף לנו כוח משמעותי.
חגי פורגס: אני אומר שוב – במקביל לדרישה של האגף, האגף תמיד מעלה דרישות לתוספת מפקחים.
חגי פורגס: כרגע המענה הוא באמצעים כלים שעוזרים לנו במיקור חוץ.
יוסף ג'בארין: לגבי המכרז החדש – כמה תקנים חדשים אתם מחפשים, עכשיו?
חגי פורגס: המכרז הוא לא לפי תקנים אלא לפי תשומות.
חגי פורגס: אנחנו נרכוש כל מיני מומחים שיכולים לעשות כל מיני בדיקות במכרז הפרטי והתמחור של זה – זה תשומות.
חגי פורגס: אני לא אומר – תן לי בן אדם, אני אומר – תן לי שעות עבודה.
יוסף ג'בארין: מתוך ה-1,200 שאושרו – זאת אומרת שיש להם כבר מצלמות - - -
חגי פורגס: הם הצהירו שיש להם מצלמות.
יוסף ג'בארין: כמה מהם, מה-1,200 מפוקחים?
חגי פורגס: 358.
יוסף ג'בארין: כמעט שליש.
יוסף ג'בארין: תודה רבה, חגי.
יוסף ג'בארין: נציג האוצר.
יוסף ג'בארין: יש תחושה שלא התקדמנו מאז הדיון האחרון, שגם אתה, אני חושב, היית שותף לו.
אביעד שוורץ: אני חושב שהדברים קורים.
אביעד שוורץ: הוגשו כבר קרוב ל-2,000 בקשות למענק למעונות פרטיים.
אביעד שוורץ: זה מספר שנראה לי מאוד משמעותי.
יפעת שאשא ביטון: זה לא משמעותי ביחס למסגרות שיש לנו בשטח.
יפעת שאשא ביטון: על סמך מה אתם יודעים אם זה מעט או הרבה?
אביעד שוורץ: אנחנו יודעים ש-2,000 זה לא מעט, זה לפחות כמו מספר המסגרות בעלי סמל – שהן לא רלוונטיות למענק הזה, לכן זה משאיר חלק גדול - - -זאת אומרת, אנחנו לא יודעים כמה מסגרות פרטיות, זו באמת שאלה טובה.
אביעד שוורץ: לצערנו אין תשובות חד משמעיות על זה.
אביעד שוורץ: יש מספרים שנעים בפער של אלפי מעונות יום.
אביעד שוורץ: בסופו של דבר אם במעונות הפרטיים יש כרבע מהילדים, זה מגיע לסדר גודל של כ 2,000 מעונות, וגם כאן – הגישו קרוב ל-2,000 מעונות, זאת אומרת שכן קיבלו מענה מספר מעונות שאחראים על מספר רב של ילדים.
יפעת שאשא ביטון: זה 2,000 מתוך 70% שהם בחוץ ואנחנו לא יודעים עליהם.
יפעת שאשא ביטון: אבל זה לא הסיפור, אביעד.
יפעת שאשא ביטון: בוא אני אמקד אותך.
יפעת שאשא ביטון: הקביעה של "הרבה" תשתחררו ממנה כי זה לא.
יפעת שאשא ביטון: אם תעשה חשבון מתמטי זה הכל עניין יחסי.
יפעת שאשא ביטון: אנחנו דיברנו על העניין של אישור רישוי ראשוני, בעצם ההגשה שלו יתאפשר לקבל את הפיצוי.
יפעת שאשא ביטון: אנחנו מבינים שזה לא עובד ככה.
יפעת שאשא ביטון: אומר לנו משרד העבודה והרווחה – אתם אחראים על הקריטריונים למתן הפיצוי.
יפעת שאשא ביטון: אז בוא תעשה לנו סדר איך זה עובד.
אביעד שוורץ: כפי שניתן לראות אם תנסו להיכנס לאתר של העסקים הקטנים להגשת המענק, אז צריך להגיש בקשה לאישור ראשוני והם כותבים שם שלאחר מכן יהיה אישור - - -אתם מקבלים את זה ישירות ממשרד העבודה, את המידע על המעונות שהשלימו את כל בקשת הבקשה - - -
יפעת שאשא ביטון: אנחנו סיכמנו שאנחנו לא מחכים שהם ישלימו.
יפעת שאשא ביטון: שבעצם זה שהם יגישו - - -
אביעד שוורץ: ישלימו את ההגשה.
אביעד שוורץ: לשלוח את הבקשה עם כל ההצהרות שהמעון אמור לשלוח.
יפעת שאשא ביטון: למה אנחנו לא עושים את זה פשוט?
יפעת שאשא ביטון: אנחנו עוד פעם נכנסו למקום שבו קודם כל הם יוכיחו ואחר כך נשלם, במקום שקודם כל אנחנו נשלם ואחר כך נתמודד עם אותם עבריינים שעושים את זה שלא כדין.
יפעת שאשא ביטון: למה אנחנו לא הופכים את הדינמיקה?
אביעד שוורץ: הדרישה היא פה שהמעון ישלים את כל הרישום בטופס, את כל מה שהוא נדרש להשלים בטופס, בשביל הגשת הבקשה שהמעון ישלים ויגיש ואז הוא יהיה זכאי.
אביעד שוורץ: לא צריך את האישור הראשוני - - -הסופי ממשרד העבודה בשביל הבקשה.
אביעד שוורץ: הם גם כותבים את זה במפורש באתר.
קארין אלהרר: מה אתה היית עושה אם לא היה חוק הפיקוח?
קארין אלהרר: באמת אני שואלת אותך.
קארין אלהרר: למה אתם נתלים בחוק הפיקוח בשביל העניין הזה?
קארין אלהרר: יש מעון, הוא עבד כמה שנים, הקורונה הסבה לו נזקים כלכליים.
קארין אלהרר: בחוק הפיקוח נטפל.
קארין אלהרר: למה אתם תולים דבר בדבר?
אביעד שוורץ: כמעט כ המענקים של המדינה תלויים באיזשהו מנגנון בסיסי.
אביעד שוורץ: זה כמו שתגידי – עסק פעל, אבל לא דיווח לרשות המסים על ההכנסות שלו.
אביעד שוורץ: - - - פה אנחנו אומרים שזה תהליך חוקי שכל מעון יום אמור לעמוד בו.
אביעד שוורץ: לכן אנחנו יודעים שזה תהליך שהוא בתחילתו לכן לא דרשנו את האישור הסופי.
קארין אלהרר: אבל כדי לקבל היום אישור ראשוני אתה צריך להגיש טופס שעברת קורס הכשרה לעזרה ראשונה, אתה צריך להראות שהתקנת מצלמה.
קארין אלהרר: עכשיו, בוא אני אספר לך איך המדינה התנהלה בעניין הזה.
קארין אלהרר: המדינה הבטיחה סיוע במצלמות, והיא לא עשתה את זה.
קארין אלהרר: הגנים חיכו עד שהמדינה תיתן להם שם של ספק שמאושר על ידי המדינה.
קארין אלהרר: אני לא יודעת אפילו אם זה אושר.
קארין אלהרר: אתם אומרים לגנים – יש לכם חובה חוקית, ואני אומרת לך שהמדינה לא עמדה מהצד שלה בחובה הזאת.
קארין אלהרר: אז למה אתם דורשים מהמעונות לקיים את החובה?
קארין אלהרר: תקשיב, בוא נעשה דבר אחר: תנו להם מסלול ירוק.
קארין אלהרר: הרי בסוף אתה יודע מה יקרה.
קארין אלהרר: אם חלילה שילמת למישהו 10 אגורות ביתר אתם תגבו את זה בחזרה.
קארין אלהרר: למה להקשות עליהם את החיים, לגרום להם שהם יסגרו, ואז אני אומרת לך: הכלכלה הישראלית תיפול, להורים לא יהיה איפה לשים את הילדים.
קארין אלהרר: לא תהיה להם עבודה.
קארין אלהרר: ואז, איך נצמיח את המשק?
יוסף ג'בארין: אגב ה-2,000 זה אלה שקיבלו כבר או אלה שבטיפול?
אנדרי קוז'ינוב: שהגישו.
אביעד שוורץ: זה 2,000, זה קצת פחות.
אביעד שוורץ: אני מחפש את המספר המדויק.
אביעד שוורץ: לא כולם עוד קיבלו.
אביעד שוורץ: הרוב – כן.
אביעד שוורץ: בסביבות 1,300 כבר קיבלו, אולי כבר יותר.
אביעד שוורץ: זה נתון שאני יודע מלפני כמה זמן.
אביעד שוורץ: השאר – או בתהליך או שכבר אושרו.
אנדרי קוז'ינוב: .
אנדרי קוז'ינוב: 1,347.
יוסף ג'בארין: אבל אתה יודע, לפי הנתונים שלנו זה פחות מ-20% מהגנים, ולכן הייתה הסתייגות שלנו מכך שזה יחסית הרבה.
יוסף ג'בארין: זה רק 20% מהגנים.
קארין אלהרר: וגם – האם הארכתם את זה?
קארין אלהרר: בעיקרון, הבקשות לפיצוי – אפשר להגיש אותן רק עד ה-31 לאוקטובר.
קארין אלהרר: אתם מבינים שלא כולם הגישו – תנו לפחות אורכה.
אביעד שוורץ: הבקשה למענק זה מאז חודש מאי, נפתח קצת אחרי שהסוכנות באמת התארגנו במהירות לפתוח את ההגשה.
אביעד שוורץ: זה כבר היה - - מספר חודשים להגיש.
אביעד שוורץ: אנחנו עכשיו בקשר עם הסוכנות לעסקים קטנים להאריך את ההגשה בעוד חודש נוסף כדי לאפשר, אם כי עברו כבר לא מעט חודשים.
אביעד שוורץ: אנימעריך שרוב המעונות שרצו כבר הגישו את הבקשה.
אנדרי קוז'ינוב: לא, אתה טועה.
קארין אלהרר: אתה טועה, אביעד.
אביעד שוורץ: אנחנו נאריך את הבקשה בעוד חודש, אבל אני חושב שרוב המעונות כבר הגישו.
יפעת שאשא ביטון: רק ממה שאתה אומר זה לא כול המעונות, כי אם אתה מדבר על 2,000 כשאנחנו יודעים ש-70% מעונות פועלים בחוץ, אז לא הגיוני מה שאתם אומרים כאן.
יפעת שאשא ביטון: אתם גם הערמתם קשיים על המעונות יותר מאשר על כול בעל עסק אחר, כי אם הם היו עסק של פלאפל אז הם לא היו תלויים בשום אישור אחר והם כבר היו מקבלים את הפיצוי שלהם.
יפעת שאשא ביטון: אז למה תמיד אנחנו הורגים את המקומות שהכי הכי קריטיים בשבילנו?
יפעת שאשא ביטון: במקום לבוא ולהיות הראשונים שאנחנו צריכים לעטוף אותם, כי דקה אחרי הקורונה אנחנו נהיה חייבים אותם, הם יהיו החמצן שלנו.
יפעת שאשא ביטון: צריך לשמור אותם בחיים, וזה מה שאנחנו לא עושים.
אביעד שוורץ: את כל המענקים שבעל דוכן פלאפל יקבל מעונות היום מקבלים גם, בלי קשר לאישור הראשוני, זה ישירות מרשות המסים.
אביעד שוורץ: המענק הייחודי שמעונות היום קיבלו - - -התקופה שבה היו מגבלות ייחודיות על פעילות מעונות היום – זה המענק היחידי שלא נדרש אישור ראשוני.
אביעד שוורץ: כל שאר המענקים הם ישירות מול רשות המסים כמו כל עסק אחר בישראל, אין אבחנות ואין בקשה לאישור ראשוני.
אנדרי קוז'ינוב: לגבי החודש הזה – תעשו את זה לפחות הגיוני.
אנדרי קוז'ינוב: החודש הזה – עד סוף שנת המס.
אנדרי קוז'ינוב: מה החודש ייתן?
אנדרי קוז'ינוב: אתה אומר שבחצי שנה כביכול הגישו, אבל אני אזכיר לך שבמרץ-אפריל כשהנושא עוד נידון והגנים איימו בשביתות, עד שהרשות לעסקים קטנים פרסמה את התקנות ואת המבחנים – בעצם הגנים התחילו להגיש את זה רק ביוני-יולי.
אנדרי קוז'ינוב: אז זה לא חצי שנה, עכשיו.
אנדרי קוז'ינוב: ועכשיו הסיפור של האישור הראשוני, ועכשיו הסיפור של הקורסים לעזרה ראשונה – אז אל תאריכו את זה בחודש, תאריכו את זה בכמה חודשים, ותתנו גם פרסום, תתנו דחיפה כדי שאנשים יידעו שצריך להגיש.
אנדרי קוז'ינוב: אני לא תוקף אותך, אבל מבחינת אותה גננת שעכשיו מתמודדת עם התזרימים התקציביים, עם החזרת כספים להורים, כל ההתמודדות עם המענק הראשון ועם האישור הראשוני ועם ההגשה לכל מה שאתה אומר – אז היא קורסת, היא לא מצליחה לעמוד בכל הדברים האלה.
אנדרי קוז'ינוב: ועכשיו היא גם פותחת ומנהלת את גן הילדים.
אנדרי קוז'ינוב: אז זה לא עובד, תנו בבקשה עוד מרווח, כלומר – חודש זה לא מספיק.
אביעד שוורץ: אני אעשה את הבדיקה מול הסוכנות לעסקים קטנים מבחינת ההתקשרות שלהם מול ספקים והדברים, לבחון את האפשרות להאריך.
אביעד שוורץ: בכל מקרה, אני חושב שננסה להאריך – אני חושב שעד סוף השנה הנוכחית, כלומר – מענק שניתן עבור מאי במשך אותה שנה זה נשמע לי תקופה זמן שהיא סבירה להגשה, ואני אבדוק מול הסוכנות לעסקים קטנים את ה - - -
יוסף ג'בארין: עד סוף שנת המס בהחלט זה - - -
קארין אלהרר: הדבר שצריך לעמוד מול העיניים שלכם הוא לא הטכניקה.
קארין אלהרר: הוא על – איך אני מייצב את הענף הזה, שומר עליו, וכתוצאה מכך – מייצב את המשק.
קארין אלהרר: כל היתר – אתה יודע, אתם מחליטים.
קארין אלהרר: אבל אם לא תדאגו למעונות לא יהיה מי שיטפל בילדים.
קארין אלהרר: קח את זה בחשבון.
יוסף ג'בארין: נשמע את נציג משרד המשפטים.
יוסף ג'בארין: כלו כמה נושאים משפטיים.
יוסף ג'בארין: אז קודם כל – עדכון לגבי איפה אתם עומדים מבחינת התקנות, תקנות חוק הפיקוח – מתי זה יובא אלינו, אחרי שעברה תקופה להערות הציבור.
יוסף ג'בארין: ועלתה סוגיה לגבי המצלמות – מדוע הפגיעה הזו במעונות שקיימו את החוק, התקינו את המצלמות, ועכשיו הם מגלים שהם לא זכאים לפי הקריטריונים, לפיצוי.
יוסף ג'בארין: בנוסף לעוול שנגרם להם אני חושב שיש פה סוגיה משפטית שמחייבת את התערבותכם, בגלל האפליה כלפיהם.
אורי שלומאי: אז קודם כל לגבי התקנות – הן תקנות של משרד העבודה, של שר הרווחה.
אורי שלומאי: צריך לשאול את היועצת המשפטית של זרוע העבודה איפה זה עומד מבחינתם.
אורי שלומאי: כמובן שזה צריך להגיע אלינו, אבל לא בשלב הזה.
יוסף ג'בארין: אז לפני שזה מגיע אלינו זה צריך להגיע אליכם, וזה טרם הגיע אליכם – זה מה שאני מבין ממך?
אורי שלומאי: זה צריך להגיע אלינו לנוסח.
אורי שלומאי: למיטב ידיעתי זה עוד לא הגיע אלינו לנוסח.
אורי שלומאי: למיטב ידיעתי זה עוד לא הגיע.
אורי שלומאי: לגבי השאלה השנייה – זו פעם ראשונה שאני שומע עליה.
אורי שלומאי: זה גם לא הגיע אלינו.
אורי שלומאי: ברגע שזה יוצף אלינו – זה קודם כל מגיע ליועצת המשפטית של הזרוע, ואם היא צריכה את הייעוץ וחוות הדעת שלנו היא כמובן תקבל, אבל אני לא הייתי מודע לסוגיה הזו של המצלמות עד עכשיו.
יפעת שאשא ביטון: אתה זוכר את הימים הרבים והשעות הרבות שישבנו כאן בחקיקת החוק?
אורי שלומאי: ממש ביום ההצבעה נולדה לי בת.
אורי שלומאי: מלאו לה שנתיים בשבת.
יפעת שאשא ביטון: אתה זוכר את כוונת המחוקק כאן, שדיברנו שעות על הנושא של הסבסוד, ובגלל הנושא הוולונטרי – כי לא הסכימו להכניס לנו את החוק כחובה כבר בשנה הראשונה, שגם על זה היה שיח ציבורי רחב, אמרנו – אוקיי, כדי לעודד הכנסה של המצלמות כבר בשנה הראשונה – אנחנו נסבסד אותן, ומי שיגיע לספטמבר 2020 בלי שהוא התקין מצלמה, יצטרך לשאת בעלות, כי אנחנו, מבחינתנו שם זה חובה.
יפעת שאשא ביטון: אתה שמת לב למה שקרה במציאות, שהתהפכו היוצרות?
יפעת שאשא ביטון: שמי שהיה בסדר והתקין במשך השנה הוולונטרית – לא יקבל, ומי שחיכה עד אחרי ספטמבר 2020 אחרי שכבר עבר המועד שבו הוא היה אמור להיות ערוך ומוכן, הם אלה שיקבלו סבסוד?
יפעת שאשא ביטון: איפה אתם כמשרד משפטים מתערבים בפארסה הזאת?
אורי שלומאי: אני מבין את הקושי, אני צריך ללמוד את הקושי הזה.
אורי שלומאי: שוב, אני צריך לשמוע את כל הצדדים - - -
יפעת שאשא ביטון: איזה צדדים?
יפעת שאשא ביטון: יש פה חוק.
יפעת שאשא ביטון: האם יש חוק היום שאני יכולה להגיד – בוא נשמע את כל הצדדים, או שאני אמורה לקיים אותו?
יפעת שאשא ביטון: אני לא מבינה איך זה עובד.
אורי שלומאי: אני לחלוטין אמור לקיים אותו, אבל יש פה איזושהי בעיה נקודתית שצריך לפתור אותה.
אורי שלומאי: אני לא יכול בדיון שאני לא מוכן אליו, כי לא הייתי מוכן לנקודה הזאת, אני לא הכרתי את הנקודה הזו ואני לא רוצה להביע את עמדתי.
אורי שלומאי: באמת, את צודקת, יש את הוראות החוק ואת כוונת החוק, וזו הייתה כוונת החוק, אבל אני באמת – אני לא יכול כרגע בשלב הזה, זה לא אחראי מבחינתי, להביע עמדה משפטית נחרצת לפני שאני שומע את כל הסוגיה הזו על כל היבטיה.
אורי שלומאי: אנחנו נעשה ישיבה עם דבי ועם כל מי שצריך, ונמצא פתרון לנושא הזה.
יפעת שאשא ביטון: משום שאדם מוכשר – אני יכולה להעיד על זה מעבודה משותפת, ייקח לך פחות משעה לבדוק את העניינים אבל אנחנו מוכנים לתת לכם שבוע כדי להחזיר לנו תשובה כאן בוועדה איך אתם פותרים את הפלונטר הזה.
יפעת שאשא ביטון: כי אני אומרת לכם – זה לא רק הסיפור של המצלמות.
יפעת שאשא ביטון: ההתנהלות הזו תקרין על הכול, על הכול.
יפעת שאשא ביטון: ככה יתפסו אותנו אחר כך.
יוסף ג'בארין: עלו כמה דברים ונשמח להתייחסותך, דבי.
דבורה ספיר אליעזר: בוקר טוב לכולכם.
דבורה ספיר אליעזר: אני אתייחס לכמה מהדברים, ואני מניחה שאולי גם התשובות שלי לא יספקו את דעתכם, ותהיינה דרישות מהוועדות, אז כמו שאורי שלומאי אמר – חלק מהדברים אנחנו גם נבחן בינינו לבין עצמנו כשיסתיים הדיון.
יפעת שאשא ביטון: אתם אמורים לשחות בכל הסיפור הזה.
דבורה ספיר אליעזר: אני מניחה שיהיו דברים שיהיו לכם השגות לגביהם.
דבורה ספיר אליעזר: לגבי השאלה הראשונה של המודל לסבסוד, כמו שכולכם מכירים את המודל – המודל מדבר על כך שהמשרד משלם למתקינים.
דבורה ספיר אליעזר: לפי המודל המקצועי שנבנה יחד עם משרד האוצר, אני מזכירה שהוראת החוק מדברת על כך שייבחן מודל לסיוע למעונות והמודל שנבחר, והוא צריך לבוא בהסכמת האוצר, אז המודל שנבחר הוא מודל שאומר שאנחנו מסתכלים על מה צריך להתקין, מסתכלים על מי הוא המתקין, אם יש לו את הכישורים המתאימים, ובעצם התשלומים הם כלפי המתקין ולא המעון עצמו.
דבורה ספיר אליעזר: ולכן המודל, כפי שהוא בנוי היום – קשה להחיל אותו רטרואקטיבית כיוון שאנחנו משפים בעבור התקנה.
דבורה ספיר אליעזר: זה המודל הקיים, זה שנבחר.
דבורה ספיר אליעזר: לכן, אותו מודל שקיים היום לא ניתן לביצוע רטרואקטיבית.
יפעת שאשא ביטון: את מכירה יותר טוב ממני – יש את העניין הזה של כוונת המחוקק.
יפעת שאשא ביטון: מה שמוצג כאן רחוק שנות דור מכוונת המחוקק.
יפעת שאשא ביטון: דבר שני – זה שהמשרד כשל ביכולת שלו להביא מודל בזמן שנקבע שהוא צריך להביא מודל, זה לא אומר שאחרים צריכים לשלם את המחיר.
יפעת שאשא ביטון: זה נכון שנקבע שאמרנו שאתם תצטרכו להביא מודל לאיך אנחנו מסבסדים.
יפעת שאשא ביטון: זה היה צריך לקרות הרבה לפני תקופת הקורונה.
יפעת שאשא ביטון: לא יכול להיות שהם ישלמו מחיר על הטעויות שלכם.
דבורה ספיר אליעזר: אני רק אומרת מה המודל שנבחר.
דבורה ספיר אליעזר: שוב אני אומרת – שמעתי את הטענות.
דבורה ספיר אליעזר: תדרשו מאתנו – נשב שוב על הדברים, אבל שוב אני מסבירה שהמודל שנבחר הוא לא מודל שניתן להפעילו - - - כמו שחגי אמר אנחנו בוחנים עכשיו מודל גם בקשר למעונות הסמל, ששם יש מחיר מפוקח והם לא יכולים לגלגל מחיר, אבל לגבי המודל שנבחן - - - הוא לא יכול להיות מוחל כלפי - - -
דבורה ספיר אליעזר: ככל שירצו מודל אחר הוא יצטרך להיבחן על כל היבטיו, כולל שנבין היבטים שונים, מקצועיים, שהיו חשובים בזמנו – שגם ההתקנה היא כדין, שגם המתקין הוא אחד שיודע להתקין.
דבורה ספיר אליעזר: כלומר, את כל הדברים האלה צריך לבדוק מקצועית ככל שירצו לעשות מודל רטרואקטיבי.
דבורה ספיר אליעזר: המודל כיום, לפי הסיוע שניתן היום, הוא מודל שמתקשה לבצע רטרואקטיבית.
יפעת שאשא ביטון: זה כשל שלכם, לא שלהם.
דבורה ספיר אליעזר: אני לא פוסלת מודל אחר, אני רק אומרת שזה לא במסגרת הקול קורא - - -
יפעת שאשא ביטון: תטפלו בזה.
יוסף ג'בארין: אבל זה לא רק הארגונים או רק מעונות היום.
יוסף ג'בארין: זה אנחנו שדורשים, ואומרים לכם שהמודל שאתם יצרתם הוא בעייתי.
יוסף ג'בארין: אתם יצרתם את הבעייתיות במודל הזה.
יוסף ג'בארין: לכן הדרישה שלנו היא למצוא גם את הדרך המשפטית לאפשר לאלה שהתקינו, לפחות אחרי חקיקת החוק, לקבל את הפיצוי שלהם.
יוסף ג'בארין: וכמו שאמרתי בתחילת הדיון - נראה לי שיש גם קושי משפטי באיפה ואיפה הזאת, וזה היבט נוסף.
דבורה ספיר אליעזר: אני חושבת שהמודל כפי שהוא היום הוא מודל שככה צריך לפעול - - -
יפעת שאשא ביטון: יש לנו הרבה השגות, הרבה ביקורת על המודל הזה גם ברמת הריכוזיות שלו.
יפעת שאשא ביטון: זה שבכלל הוציאו מכרז למספר מתקינים – דווקא היום בתקופת הקורונה במקום לתת למפעילים לקחת ולבצע את זה במקום היישוב שלהם, לעזור לעסקים קטנים, להרים קצת את המשק – עוד פעם אנחנו הולכים בגופים הממשלתיים לכול מיני מונופולים, מחזקים את החזקים ומפסידים את המהות הבסיסית של כל הרעיון הזה, שהם היו צריכים כבר לעשות את זה לפני שנה.
יפעת שאשא ביטון: אז תראו כמה פעמים אנחנו מפסידים בדבר הזה.
יפעת שאשא ביטון: אני לא צוחקת – מישהו יצטרך לחקור את כל העניין הזה של התקנת המצלמות, וזה יקרה.
יפעת שאשא ביטון: אז כדאי שרגע לפני שאנחנו יוצאים עם הדבר הזה, כדאי שאתם תעשו את הבדיקה בתוך הבית – איך אתם מתקנים את העוול הזה, איך אתם עוזרים למעונות שכבר התקינו, ואיך אתם יוצרים גם מבחינת אפשרות ההתקנה משהו שהוא קצת יותר שוויוני ופחות מונופוליסטי.
יפעת שאשא ביטון: שלא לדבר על מחירים שקיבלתם.
יפעת שאשא ביטון: עזבו, אני אומרת לכם – אם פותחים את כל הסיפור הזה יהיו פה הרבה מאוד סימני שאלה.
דבורה ספיר אליעזר: לגבי דברים אחרים שהעליתם, אני רוצה להתייחס.
דבורה ספיר אליעזר: אני לא מייצגת את הסוכנות לעסקים קטנים, אבל אני מבינה את הטענות שלכם בקשר למי נותנים את המענקים.
דבורה ספיר אליעזר: לדעתנו כמשרד, יש חשיבות לכך שהמעון הגיש את הבקשה לאישור ראשוני.
דבורה ספיר אליעזר: תנאי לפעילות הוא האישור הראשוני, והחוק החשוב שאתם חוקקתם ולכן הגשת הבקשה, כדי לקבל את המענקים, לדעתנו זה משהו ש - - -
קארין אלהרר: למה זה קשור?
יוסף ג'בארין: הגשת הבקשה – לא האישור.
דבורה ספיר אליעזר: אתם העליתם נקודות שאני שומעת אותם עכשיו לראשונה.
דבורה ספיר אליעזר: לא הייתי אתמול בוועדת הביקורת, אבל אביעד גם אמר שהם ישקלו אותם, אבל באופן עקרוני, מבחינתנו הגשת בקשה מלאה זה אומר הצהרות על ביצוע קורסים וכן רשימה של עובדים, שניתן יהיה לבדוק את עמידתם בהוראות החוק – להרשעה או תיק פלילי פתוח, בעבירות שיש מבחינת חומרתן או נסיבותיהן כדי לא לאפשר לאדם להיות חלק מהמעון, זה משהו שחשוב לעשותו.
דבורה ספיר אליעזר: אני חושבת שאני מבינה את הביקורת מצד אחד.
דבורה ספיר אליעזר: מצד שני צריך לקחת בחשבון שזה תנאי לפעילות כבר מלפני - - -
יוסף ג'בארין: למשל – קורסים בעזרה ראשונה, שצריך את האישור.
יוסף ג'בארין: אנחנו מבינים שיש בעיה בשטח, שלא בטוח שאכן יש קורסים בימים הללו.
דבורה ספיר אליעזר: אני גם שמעתי את הטענות האלה היום.
דבורה ספיר אליעזר: זה נושא שאני מניחה שייבחן.
יפעת שאשא ביטון: אני אתכם שצריך את האישור הראשוני.
יפעת שאשא ביטון: אני זורמת אתך עכשיו.
יפעת שאשא ביטון: יש לכם אפשרות לבחון בפרק הזמן הקצר הזה את כול הבקשות?
יפעת שאשא ביטון: אנחנו הרי יודעים שאצלכם יש צוואר בקבוק, ואני מבינה, בגלל שיש פה מגבלה של כוח אדם, אז אתם מבקשים משהו שאתם בכלל יכולים לעמוד בו?
יפעת שאשא ביטון: למה לא לעשות הפוך, שברגע שזה התקבל במערכת, עוד לפני שבדקתם – קודם כל משחררים להם את מה שצריך, ואחר כך זו לא בעיה, תמיד אפשר לקחת בחזרה.
יפעת שאשא ביטון: למה אתם לא עושים את זה הפוך?
דבורה ספיר אליעזר: אז זה בדיוק מה שכתוב היום בנוהל – שהוגשה בקשה שלמה, בסופו של דבר.
דבורה ספיר אליעזר: כתוב – להמתין לאישור האגף.
דבורה ספיר אליעזר: זה אומר שהוגשה הבקשה השלמה.
דבורה ספיר אליעזר: מה שהבנתי, ועולה מהדברים שנאמרים על ידי חברי הכנסת - - - הם פתחו רק בתשפ"א וחלק מדרישות החוק הם עוד לא הצליחו לקיים בגלל היבטים של קורונה, כמו קורסים למיניהם.
דבורה ספיר אליעזר: אם יש פה בעיה אז צריך לבחון אם יש מקום - - -
קארין אלהרר: אבל יש בעיה.
קארין אלהרר: יש.
דבורה ספיר אליעזר: אז זה מה שאמרתי – אם יש בעיה כזאת כמו שאמר אביעד - - - צריך לבדוק.
דבורה ספיר אליעזר: אבל מה שהיה לי חשוב לומר שהבקשה הראשונית לצורך קבלת פיצוי, זה משהו שאמור להיות נכון ואמור להביא להסדרת עיסוק.
דבורה ספיר אליעזר: אתה לא יכול לפעול אם אין לך – לפחות תגיש בקשה לאישור רשמי.
דבורה ספיר אליעזר: יש בעיה עם בקשה מלאה בשנה הזאת מהעובדה שיש קורסים שאי אפשר לבצע, אנחנו שומעים את זה, ומר משרד האוצר שהוא יבחן את הנושא.
יוסף ג'בארין: אז הוא יבחן את ההכשרה, וגם את עניין המצלמות, כי כנראה מעונות שעדיין לא התקינו – גם הם אולי לא יגישו, כי אין להם מצלמות.
דבורה ספיר אליעזר: אנחנו ניסינו, בעקבות ישיבה קודמת שהייתה בוועדה והטענות שעלו בקשר לחוסר יכולת לעמוד ב - - - של התקנת המצלמות, באמת ניסינו למצוא פתרון יצירתי במסגרת הוראות החוק.
דבורה ספיר אליעזר: לכן במסגרת הזו באמת אמרנו – כל מי שעבד וקיבל אישור ראשוני במהלך תש"ף, אז יינתן לו סוג של אישור זמני עד תחילת דצמבר, שהוא בעצם אמור - - - כי הפתרון המשפטי במסגרת הזו, כשלא מתקנים את החוק, היא קצת יותר קשה.
דבורה ספיר אליעזר: אבל ניתן פתרון כזה כאשר אנחנו גם מבינים שרוב המעונות שהגישו בתשפ"א הם ככל הנראה גם אלה שהגישו בתש"ף.
דבורה ספיר אליעזר: אני מבינה את השאלה – מי שמתחיל עסק חדש אמור להתקין את המצלמה.
דבורה ספיר אליעזר: אנחנו כמובן נסייע – משרד האוצר הולך לבחון את הדברים במסגרת הנושא של הפיצוי.
דבורה ספיר אליעזר: נסייע ככל שיהיה צורך בעניין הזה.
יוסף ג'בארין: אבל מה הבעיה עם קבלת הפיצוי מהרשות לעסקים קטנים כרגע, בגלל המצב הייחודי שנוצר?
יוסף ג'בארין: ברור שלא צריך להיות קשור וכבול למצלמה, לפחות בחודשים הקרובים.
יוסף ג'בארין: לכן צריך לאפשר את בקשת הבקשות, לאפשר אישורים למענק גם אם כרגע אין להם את המצלמות, והם עובדים על זה.
דבורה ספיר אליעזר: משרד האוצר אמור לבחון את זה, אנחנו כמובן נסייע לעניין הזה אבל צריך להבין איפה באמת יש מכשולים אמיתיים שהם לא תלויים בעיקר בבעלי המעונות אלא בגלל המצב שנוצר.
קארין אלהרר: אני חייבת להודות שכחברת ועדה, חברת כנסת ואפילו כאזרחית – אני מרגישה מתוסכלת.
קארין אלהרר: יושבים כאן מסביב לשולחן וסביב שולחנות בוועדות אחרות ומציפים קיומה של בעיה.
קארין אלהרר: במקום להגיד – אוקיי, יש בעיה, נפעל בהתאם, אומרים – נבחן את זה.
קארין אלהרר: צריך לקחת בחשבון שכל זמן שזה נבחן, המעונות לא מקבלים פיצוי.
קארין אלהרר: וצריך לשים לב שיש גם dead line לסגירת הבקשות לפיצויים.
קארין אלהרר: אז מה אנחנו עושים פה?
קארין אלהרר: מה, באנו לדבר על זה או באנו לפתור את זה?
יוסף ג'בארין: ולכן הבקשה שלנו הייתה מאורי וחגי שתוך שבוע הנושאים הללו ייבחנו ותוך שבוע לתת לנו תשובות.
יוסף ג'בארין: כי זה נראה לי הופך להיות כמו הביצה והתרנגולת – מצד אחד דורשים את המצלמה כדי לקבל את האישור או לפחות כדי להשלים את הבקשה.
יוסף ג'בארין: מצד שני, אין להם את המצלמות ויש אפשרות להגיש את הבקשות רק עד עוד חודשיים-שלושה?
יוסף ג'בארין: ואם אין את השלמת הבקשה הם לא יכולים לקבל את הפיצוי.
יוסף ג'בארין: זה נראה לי יותר מדי כאוס בנושא.
יוסף ג'בארין: גם אם אין קורסים של עזרה ראשונה אז גם ככה הם לא יכולים להשלים את ההליך.
יוסף ג'בארין: אז אנא, צריך לבדוק את הסוגיות הללו ולהציע פתרונות לאנשים.
דבורה ספיר אליעזר: אני אומרת שהאחריות היא לא בנושא משרד העבודה, אבל אנחנו נסייע לגורמים הרלוונטיים.
דבורה ספיר אליעזר: משרד האוצר אמר שהנושאים ייבחנו.
דבורה ספיר אליעזר: אני רציתי להעיר שהנקודה שרציתי בעניין הזה – שלא באחריות משרד העבודה היה בנקודה של החשיבות שתהיה מוגשת בקשה ושלא יהיה מישהו שבכלל לא מתעניין בלפעול לפי חוק - - - .
דבורה ספיר אליעזר: לגבי נושאים אחרים שעלו, איך להפעיל את המצלמה – הייתה לנו גם פנייה שלכם ופנייה של הארגונים שמפעילים מעונות פרטיים.
דבורה ספיר אליעזר: הוצאנו שאלות ותשובות וזה נמצא באתר של המשרד.
דבורה ספיר אליעזר: ככל שזה לא מספק תגידו לנו מה חסר ונשלים.
דבורה ספיר אליעזר: לגבי התקנות בקשר לסעיף 7 לחוק הפיקוח על מעונות יום לפעוטות – התקבלו המון הערות והארות, ואנחנו בשלב של בחינה.
דבורה ספיר אליעזר: באמת יש הרבה הערות לסעיפים.
דבורה ספיר אליעזר: אנחנו בדיונים פנימיים שקבועים לנו השבוע וגם בשבוע הבא.
דבורה ספיר אליעזר: אני באמת לא יודעת לקבוע מתי המועד שזה יובא לוועדה, אבל הכוונה שלנו היא לסיים בשבועות - - -
יפעת שאשא ביטון: יש לי דז'ה וו, זה בדיוק מה שנאמר לנו בוועדה הקודמת, בדיון הקודם.
דבורה ספיר אליעזר: לא, ממש לא.
יפעת שאשא ביטון: תפתחו פרוטוקול.
יפעת שאשא ביטון: זה מה שאמרו לנו – שזה עבר להערות הציבור, שזה התקבל.
יפעת שאשא ביטון: אז אמרנו – אוקיי, שימו לנו את זה על השולחן, ועד היום אנחנו מחכים.
יפעת שאשא ביטון: ועכשיו את אומרת שעשיו זה נשלח.
דבורה ספיר אליעזר: לא, לא.
דבורה ספיר אליעזר: באותו יום שהיה דיון בוועדה זה הופץ בלילה.
דבורה ספיר אליעזר: זה היה נדמה לי ביום רביעי.
דבורה ספיר אליעזר: היינו בבוקר בוועדה, והעברנו, בהתאם לבקשת הוועדה – באותו יום.
יוסף ג'בארין: אז הם בוחנים את ההערות.
קארין אלהרר: השר אמר שההערות יהיו במקביל לדיונים בוועדה.
קארין אלהרר: אתם זוכרים את זה?
יוסף ג'בארין: השאלה היא – אנחנו היום אחרי החגים, אחרי שהתקבלו ההערות.
יוסף ג'בארין: השאלה העיקרית היא כמה זמן אתם צריכים כדי לסיים את ההליך הזה.
יוסף ג'בארין: אני הבנתי שזה צריך אחר כך לעבור למשרד המשפטים, ואחרי זה להגיע אלינו.
דבורה ספיר אליעזר: אני חושבת שזה יכול לקחת ארבעה שבועות עד לסיום התהליכים במשרד המשפטים.
דבורה ספיר אליעזר: אנחנו בתהליך של בדיקה של הערות הציבור ואמרתי – הן רבות, וטוב שכך.
דבורה ספיר אליעזר: גם בשבוע הבא יש לנו ישיבות, ישיבות מקצועיות וגם עם השר.
דבורה ספיר אליעזר: אני חושבת שזה עניין של ארבעה שבועות עד שנצליח להביא את זה לוועדה.
דבורה ספיר אליעזר: זו לא עמדת שר אלא הערכה מקצועית.
יוסף ג'בארין: וזה אצלך?
יוסף ג'בארין: את מרכזת את הליך השלמת התקנות בנוסח הסופי?
דבורה ספיר אליעזר: אני, יחד עם השותפים במשרד.
יוסף ג'בארין: אז אנחנו נצפה שבעוד ארבעה שבועות - - -
דבורה ספיר אליעזר: אני מזכירה שמדובר בתקנות שמחייבות קיום התייעצות עם שר האוצר אז גם נצטרך לקבל את אישורו.
דבורה ספיר אליעזר: לכן, בדברים שתלויים בנו ולא באחרים ככל שמשרד המשפטים יוכל להתפנות לבדיקה של התקנות תוך שבועיים, נניח, אז מבחינתנו ארבעה שבועות זה משהו ש - - אבל כמו שאמרתי – יש דברים שלא תלויים בנו, יש גם תהליכים פורמליים מול משרד האוצר בקשר לעניין הזה.
יוסף ג'בארין: את עניין התקנות אנחנו נמשיך, כמובן, ללוות, ונשמח גם לקבל את התייחסותכם בכתב לנושאים הנוספים שהועלו כאן בדיון.
יוסף ג'בארין: בהחלט הגיע הזמן לשמוע את הארגונים.
יוסף ג'בארין: אתנו כאן מור דקל מהעמותה הישראלית למען הילד בגיל הרך.
מור דקל: אחלק ברשותך את דבריי לשלושה נושאים.
מור דקל: אני מדברת גם כאמא לילדים קטנים וגם כאזרחית.
מור דקל: אני פשוט עם דמעות בעיניים.
מור דקל: אני כל שבוע עובדת ופועלת עם מורים וגננות והורים ואנחנו לא מגיעים לשום דבר.
מור דקל: צחקנו עד היום שיותר קל לפתוח גן מאשר דוכן פלאפל, ודווקא בתקופת הקורונה נראה שהרבה יותר קשה להתנהל כגן מאשר כדוכן פלאפל.
יוסף ג'בארין: קשה לקבל פיצוי כגן.
מור דקל: בדיוק.
מור דקל: אנחנו, העמותה לאורך כל התקופה מדברות על שני דברים שהיה צורך לעשות עוד טרום הקורונה, ועכשיו יש הזדמנות פז לעשות את זה.
מור דקל: כל מה שדובר כאן – על חוק המצלמות וחוק הפיקוח, בואו – יש פה חוק שיצא ב-1 לספטמבר 2019.